**Tələbə dekanı haqqında**

**Ə S A S N A M Ə**

**1. Ümumi qaydalar**

1.1.Tələbə dekanı vəzifəsi tələbələrin səsverməsi nəticəsinə əsasən seçki yolu ilə tutulur və rektorun əmri ilə təsdiqlənir. Seçilmiş tələbə dekanlarının fəaliyyət müddəti iki ildir. Hər fakültə üzrə yalnız bir tələbə dekanı ola bilər. Fəaliyyət müddəti bitmiş tələbə dekanı bu qaydaların 1.2 bəndi nəzərə alınmaqla yenidən öz namizədliyini irəli sürə bilər.

1.2. Tələbə dekanı vəzifəsinə I və sonuncu kurslar istisna olmaqla hər bir kursdan müvafiq fakultənin tələbəsi seçilə bilər.

1.3. Tələbə dekanı öz fəaliyyətində ATU-nun Nizamnaməsini, rektorun əmrlərini , fakültə elmi şuralarının qərarlarını, dekanlarının göstərişlərini və bu əsasnaməni rəhbər tutur.

1.4. Tələbə dekanının eyni zamanda digər seçkili vəzifəni tutması yol verilmir.

1.5. Tələbə dekanı vəzifəsinə aşağıda göstərilənlərə uyğun gələn tələbələr seçilə bilər:

a) Müvafiq fakultənin tələbələri;

b) Seçki ərəfəsində kəsri olmayan və ÜOMG - si 81-100 bal olan tələbələr;

c) Seçki ərəfəsində təhsilini dondurmamış və akademik məzuniyyət götürməmiş tələbələr;

d) Ali təhsil müəssisəsindən çıxarılmasını tələb edən hər hansı bir hadisə törətməyən tələbələr;

1.6. Tələbə dekanı rektora tabedir.

1.7. Tələbə dekanı müvafiq fakültənin elmi şurasına üzv təyin edilir.

1.8. Tələbə dekanı müvafiq fakültə tələbələrinə təqaüd təyin olunması üzrə işçi qrupun rəhbərinin müavini təyin edilə bilər.

1.9. Kurs üzrə müavinlər müvafiq fakultənin müvafiq kursunun ÜOMG – si 71-100 bal olan tələbələri sırasından tələbə dekanı tərəfindən təyin edilir və rektorun əmri ilə təsdiqlənir.

1.10. Tələbə dekanı bu əsasnamədə nəzərdə tutulmuş vəzifələri yerinə yetirmədikdə, universitetin daxili intizam qaydalarını pozduqda və yaxud öz şəxsi xahişi ilə ərizəsinə əsasən tutduğu vəzifədən azad edilir.

1.11. Tələbə dekanlarının fəaliyyətini stimullaşdırmaq məqsədilə onlara universitet tərəfindən əlavə təqaüd verilə bilər.

**2.Tələbə dekanının vəzifəsi**

2.1. Tələbə, tələbə təşkilatları və fakültənın rəhbərləri (dekan və dekan müavinləri) arasında sosial partnyorluq prinsiplərini inkişaf etdirmək;

2.2. Tələbə dekanının işini universitetin, fakültənin və tələbə təşkilatlarının iş planlarına müvafiq planlaşdırmaq;

2.3. Elmi şuralarda, iclaslarda, konfranslarda tələbələri təmsil etmək;

2.4. Elmi şuranın və tələbə dekanları şurasının qərarlarını operativ şəkildə fakültə aktivlərinin nəzərinə çatdırmaq;

2.5. Birgə fəaliyyət zamanı fakültə tələbə təşkilatları arasında yaranmış məsələləri həll etmək;

2.6. Tədris - tərbiyə, sosial, elmi işlərdə fakültə və universitet rəhbərliyi tərəfindən ona həvalə olunmuş tapşırıqları yerinə yetirmək.;

2.7. Tədris ili ərzində tələbə dekanları gördükləri işlər barədə müvafiq fakültə dekanına illik hesabat verməlidirlər.

**3. Tələbə dekanının hüquqları**

3.1. Tələbə təşkilatlarının sədrlərinin seçilməsində (müşahidəçi qismində) , onların fəaliyyətlərinin qiymətləndirməsində iştirak etmək;

3.2. İşin zəruriyyətindən irəli gələn informasiyanı əldə etmək üçün fakültə rəhbərlərinə sorğu vermək və cavab almaq;

3.3.Təltif və yaxud tənbeh üçün tələbələrin namizədliklərini dekana təqdim etmək;

3.4. Tələbələr və müəllimlər, fakultə rəhbərləri (dekan və dekan müavinləri) arasında konfliktlərin həll olunmasında iştirak etmək;

3.5. Fakültə tələbələrini elmi şuralarda, iclaslarda, konfranslarda , digər orqanlarda təmsil etmək;

3.6.Fakültə tələbə dekanı müavinlərinin dəyişdirilməsi və yeni müavinlərin təyin olunması barədə fakültə rəhbərliyi qarşısında vəsadət qaldırmaq.

**4.Tələbə dekanlığının işinin əsas istiqamətləri**

4.1. I kurs tələbələrin Universitetdə təhsil almaq şəraitinə adaptasiyasına kömək etmək üçün onlara tələbə özünüidaretmə işinə cəlb etmək və fəaliyyət istiqamətini seçmək;

4.2. Təhsildə geri qalan, sistematik üzrsüz səbəbdən dərsi buraxan tələbələrlə fakültədə aparılan işlərdə fəal iştirak etmək;

4.3. Tələbə elmi cəmiyyəti ilə birgə tələbələri elmi-tədqiqat işlərinin bütün formalarına cəlb etmək, elmi konfransların, müsabiqələrin keçirilməsində fəal iştirak etmək, həmçinin tələbələrə keçirilən konfranslar, qrantlar, olimpiadalar haqqında məlumat vermək, tələbə mübadiləsi proqramlarının təqdimatını keçirmək;

4.4. Tələbə yataqxanalarında yaşayan tələbələrlə iş aparmaq, onların problemlərinin həllində iştirak etmək;

4.5. Fakültənin sosial şəbəkələrdə internet saytını tərtib edib, həmin saytda fakültə haqqında məlumat yerləşdirmək, fakültə tələbələrini elmi konfranslar, idman yarışları, müsabiqələr və s. tədbirlər haqqında məlumatlandırmaq. Həmçinin fakültənin məzunları ilə əlaqə saxlamaq.

**5. Tələbə Dekanının seçki prosesi**

5.1. Seçki komissiyası müvafiq fakultənin elmi şurasının təyin etdiyi 2 müəllim , 2 tələbə və müvafiq fakultənin dekanı olmaqla 5 nəfərdən ibarətdir.

5.2. Seçki komitəsinin vəzifələri aşağıdakılardır:

a) Namizədlərin siyahılarını hazırlamaq və elan etmək;

b) Namizədləri yoxlamaq və 1.2 və 1.5 maddələrinə uyğun olanları müəyyən etmək.

c) seçki bülletenlərinin hazırlanmasını təmin etmək;

d) komissiyanın bir müəllim üzvünün rəhbərliyi ilə iki tələbədən ibarət seçki müşahidəçilərini təyin etmək;

e) seçki qutularının hazırlanması və yerləşdirilməsi;

f) seçkilər zamanı baş verən problemləri araşdırmaq və qərar vermək;

g) Seçki gününü təyin etmək və elan etmək;

h) Seçki nəticələrini barəsində Rektora hesabat vermək.

5.3. Seçki prosesi 2 əsas mərhələlədən ibarətdir:

1. Tələbə dekanı vəzifəsinə namizədlərin səsvermə yolu ilə seçilməsi.

- Tələbə dekanı olmaq istəyən tələbələr (1.2 , 1.4 və 1.5 maddələri nəzərə alınmaqla ) Seçki komissiyasının elan etdiyi müddətə qədər qeydiyyatdan keçməlidir.

- Qeydiyyatdan keçən tələbələr sırasından hər kurs üzrə ÜOMG-si əvvəlki semestr üzrə ən yüksək olan 10 tələbə səsverməyə buraxılır.

- Seçki günü Seçki komissiyası tərəfindən 20 iş günü öncədən elan olunmalıdır.

- Qeydiyyat müddəti seçki günündən 5 iş günü öncə bitməlidir.

- Hər kurs üzrə yalnız 1 namizəd seçilə bilər.

2. Namizədlər sırasından tələbə dekanı vəzifəsinə səsvermə yolu ilə tələbə dekanının seçilməsi.

- Seçki günü Seçki Komissiyası tərəfindən 10 iş günü öncədən elan verilməlidir.

- Seçki günü I seçki mərhələsi bitdikdən sonra 20 iş gününədək təyin olunmalıdır.